PCSGH เผยโซลาร์รูฟ 5MW เริ่ม COD ต้นปี 59 เป้าลดต้นทุนค่าไฟ 20-30 ลบ./ปี
PCSGH เผยโซลาร์รูฟ 5MW เริ่ม COD ต้นปี 59 เป้าลดต้นทุนค่าไฟ 20-30 ลบ./ปี
10 พ.ย. 2558

นายประสงค์ อดุลยรัตนนุกุล ประธานเจ้าหน้าที่บริหาร บริษัท พี.ซี.เอส แมชีน กรุ๊ปโฮลดิ้ง จำกัด (มหาชน) หรือ PCSGH เปิดเผยว่า บริษัท พี.ซี.เอส. พรีซิชั่น เวิร์ค จำกัด (PCW หนึ่งในกลุ่มบริษัท ได้รับอนุญาตจากการไฟฟ้าส่วนภูมิภาค (กฟภ.) ให้ดำเนินโครงการผลิตไฟฟ้าจากพลังงานแสงอาทิตย์ที่ติดตั้งบนหลังคาโรงงาน (Solar Rooftop) ขนาด 5 เมกะวัตต์ วงเงินงบประมาณลงทุน 175 ล้านบาท เพื่อผลิตไฟฟ้าใช้ในโรงงาน คาดว่าจะใช้เวลาก่อสร้างประมาณ 3-4 เดือน และเริ่มปล่อยกระแสไฟฟ้าได้ภายในไตรมาส 1/59 โดยตั้งเป้าหมายลดต้นทุนค่าไฟฟ้าได้ถึง 20-30 ล้านบาท/ปี ตลอดช่วงอายุโครงการ 25 ปี
สำหรับผลการดำเนินงานของกลุ่มบริษัทในช่วง 9 เดือนแรกของปี 58 มีรายได้จากการขาย 3,160.6 ล้านบาท เพิ่มขึ้น 0.9% เมื่อเทียบกับช่วงเวลาเดียวกันของปีก่อน ขณะที่รายได้ในไตรมาส 3/58 มีรายได้ 1,070.8 ล้านบาท เพิ่มขึ้น 8.4% เมื่อเทียบกับไตรมาส 2/58 และเพิ่มขึ้น 3.2% เทียบกับช่วงเวลาเดียวกันของปีก่อน
ทั้งนี้ ข้อมูลจากสภาอุตสาหกรรมแห่งประเทศไทย(ส.อ.ท.) ชี้ว่าตั้งแต่เดือนมกราคม-กันยายน 58 มียอดการผลิตรถยนต์จำนวนทั้งสิ้น 1,431,759 คัน เพิ่มขึ้น 1.6% จากช่วงเวลาเดียวกันของปีก่อน ขณะที่ในช่วงที่ผ่านมาบริษัทได้เริ่มผลิตชิ้นส่วนรถยนต์ใน 5 โครงการใหม่ ให้กับกลุ่มลูกค้าผู้ผลิตรถยนต์ของประเทศญี่ปุ่น และลูกค้าผู้ผลิตชิ้นส่วนรถยนต์ระดับโลก  
PCSGH เป็น 1 ในผู้ผลิตชิ้นส่วนหลักของอุตสาหกรรมยานยนต์ระดับ Tier-1 ที่มีทุนจดทะเบียน 1,545 ล้านบาท มีเทคโนโลยีและ โนว์ฮาวการผลิตระดับสูง มีสถานะการเงินที่แข็งแกร่ง รวมถึงมีฐานลูกค้าที่มั่นคงอย่างบริษัทผู้ผลิตรถยนต์ชั้นนำ ระดับโลกจากประเทศญี่ปุ่น สหรัฐอเมริกา และยุโรปมากว่า 30 ปี